Diari Oficial de la Generalitat Valenciana


Sumari del DOGV 8296, del 16-05-2018 (2018/4021)

RESOLUCIÓ de 19 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 127/16-AIA Sinarcas.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8296

Data del DOGV
:   16-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4021


Data del document
:   19-04-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Sinarcas
    * impacte ambiental

RESOLUCIÓ de 19 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 127/16-AIA Sinarcas. [2018/4021]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 127/16-AIA Sinarcas.  
  
«Declaració d'impacte ambiental  
Expedient: 127/16-AIA.  
Títol: ampliació d'una explotació avícola d'engreix de pollastres a una capacitat total de 84.020 places.  
Promotor: Granja Avicer, SL.  
Autoritat substantiva: Ajuntament de Sinarcas.  
Localització: parcel·les 24 i 26, del polígon 14, del terme municipal de Sinarcas (València).  
  
Descripció del projecte.  
1. Objecte del projecte  
La societat Granja Avicer, SL, és propietària d'una explotació avícola d'engreix de pollastres situada en el terme municipal de Sinarcas (València), la qual disposa de llicència ambiental per a una capacitat total de 50.420 pollastres d'engreix. Aquesta explotació va ser sotmesa al procediment d'avaluació d'impacte ambiental, que es va resoldre, amb data 19 de setembre de 2011, amb una declaració d'impacte ambiental favorable amb condicions.  
En l'actualitat, la explotació es pretén ampliar amb la construcció d'una nova nau d'engreix de pollastres amb capacitat per a 33.600 pollastres, i s'aconsegueix una capacitat total de 84.020 pollastres d'engreix.  
2. Principals característiques del projecte d'acord amb la documentació aportada.  
Emplaçament.  
L'explotació avícola objecte d'aquesta ampliació està situada en una part de la parcel·la 24 i en la parcel·la 26 del polígon 14, del terme municipal de Sinarcas, aproximadament a uns 1.900 metres del nucli urbà d'aquest municipi. La nova nau, a emplaçar en la parcel·la 26, no reduirà distàncies a altres explotacions ramaderes avícoles ja existents, ni al nucli urbà de Sinarcas. S'aporta l'informe favorable de la Conselleria d'Agricultura, d'acord amb la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana, de 2 de juny de 2016.  
La parcel·la afectada té una superfície total de 32.832 m² i la seua qualificació d'acord amb el visor de la Generalitat és de sòl no urbanitzable protegit. S'aporta informe de l'arquitecte tècnic de l'Ajuntament de Sinarcas, de 13 de gener de 2016, en el qual s'indica que el sòl on s'emplaça l'activitat es classifica i qualifica de sòl no urbanitzable, aptitud agrícola i ramadera, i l'actuació proposada és compatible amb el planejament municipal.  
Descripció de l'explotació  
L'explotació avícola està formada actualment per una nau d'engreix de pollastres amb capacitat per a 36.000 aus, amb unes dimensions exteriors de 120,20 metres de llarg i 15,20 metres d'amplària (1.827,04 m² construïts), que té adossat un local tècnic de 16,00 m², i, per tant, la superfície construïda de la nau és de 1.843,04 m².  
  
A més, es disposa d'una altra nau, amb dimensions exteriors de 125,40 metres de llargària i 6,20 metres d'amplària (777,48 m² construïts), que té adossat un magatzem d'uns 99,68 m², i, per tant, la superfície total construïda en aquesta nau és de 877,16 m². Aquesta nau està encara pendent de ser reformada interiorment per a reconvertir-la de nau d'aus ponedores a nau d'engreix de pollastres, i tindrà una capacitat per a 14.420 pollastres.  
Es pretén dur a terme ara l'ampliació de l'explotació amb la construcció de la nova nau amb capacitat per a 33.600 aus. Aquesta nau tindrà unes dimensions exteriors de 112,20 metres de llargària i 15,20 metres d'amplària (1.705,44 m² construïts), i tindrà adossat un local tècnic de 16,00 m², i, per tant, la superfície construïda de la nova nau és de 1.721,44 m². Tindrà una alçària de 4,70 metres en llinda, no hi ha dobles pisos ni altells en aquestes. Interiorment serà diàfana i sobre aquesta, fixats als pòrtics de l'estructura, s'instal·laran menjadores i abeuradors automàtics. Igual que ocorre en les naus existents, per a l'emmagatzematge del pinso tindrà dues sitges metàl·liques de xapa llisa galvanitzada de capacitat per a 14.000 kg/u.  
  
L'explotació, una vegada ampliada, tindrà una superfície total construïda de 4.441,64 m². Les reculades mínimes a llindes de les noves edificacions seran superiors a 8,00 metres, i les reculades a eixos de camins seran superiors a 12,00 metres, per la qual cosa compleixen la normativa urbanística actual.  
Descripció de la nova nau.  
Els tancaments de la nova nau estaran realitzats amb panells tipus sandvitx, per mitjà de dues xapes d'acer galvanitzat de 5-10 mm de grossària, entre les quals s'injecta espuma de poliuretà amb una grossària de 50 mm. En les cares frontals de la nau hi haura uns portons de grans dimensions que permeten l'accés de maquinària. En un dels costats hi haurà una trapa en continu que permetrà l'entrada d'aire. El tancament d'extracció d'aire estarà proveït de marcs metàl·lics de xapa galvanitzada que subjectaran els extractors. La coberta se solucionarà mitjançant plaques de xapa d'acer lacades en verd. La nau tindrà interiorment una solera de formigó hidròfug HM 20/F/20/IIa amb grossària de 10 cm reforçada amb malla electrosoldada EM 15x15 a diàmetre 4-4 acer del tipus B-500-S, estanca i impermeable, que evitarà qualsevol infiltració de materials contaminants procedents dels excrements al sòl.  
  
Descripció del procés productiu.  
Els animals es reben (pollets d'1 dia) en camió isoterm directament d'incubadora, amb un pes mitjà de 50-60 grams. Es descarreguen manualment i s'allotgen sobre llit de pellofa d'arròs, disposada en el sòl de la nau a raó d'1-2 kg/m² (aproximadament 15-20 cm de grossària), que es mantindrà amb una humitat de l'ordre del 50-60 %.  
  
L'alimentació és a base de pinsos compostos, i el cicle de criança és de l'ordre de 50-52 dies, i arriben a un pes per al sacrifici d'1,90-2,10 kg.  
Quan s'ha arribat al pes de sacrifici, els animals es carreguen de forma manual en gàbies per a traslladar-los a l'escorxador. Després d'això, es procedeix a la neteja i desinfecció de la nau així com dels equips. S'efectua un buit sanitari de 2 setmanes, després d'això s'inicia un nou cicle. Es preveu que es realitzen entre 5 i 6 cicles anuals.  
Instal·lacions.  
- Aigua: el proveïment d'aigua potable es realitza a través de la xarxa municipal de Sinarcas. La previsió anual de consum d'aigua s'estima al voltant dels 4.831,15 m³. S'aporta certificat del secretari de l'Ajuntament de Sinarcas, de 24 d'abril de 2017, en el qual s'indica la concessió d'aigües de què disposa el municipi, els volums corresponents a ús ramader i s'informa que el municipi disposa de cabals suficients per a proveir l'ampliació de l'explotació objecte d'estudi.  
  
- Ventilació: la ventilació de la nova nau serà dinàmica per depressió d'escombratge lateral, i es realitza l'entrada d'aire per una trapa correguda que hi ha en un lateral. L'obertura i tancament de la trapa es realitza per mitjà de motoreductors accionats segons les ordres enviades per la regulació. Per a casos d'emergència l'obertura de la trapa pot ser manual mitjançant manovella. En la façana oposada de la nau es col·locaran 10 ventiladors d'extracció d'aire, de cabal aproximat de 42.500 m³/h.  
- Distribució de pinso i aigua: en el local tècnic s'allotjarà el quadre de control que consta dels equips necessaris per a la neteja, la filtració i els tractaments veterinaris. A més, hi haurà un comptador d'aigua d'impulsos i un depòsit d'aigua amb bomba de circulació. En la sala de criança hi haurà 5 línies d'abeuradors tipus xupló. Per a l'alimentació es disposarà de 4 línies de menjadores automàtiques. Les línies de menjadores s'alimenten des d'una tremuja al capdavant que es manté sempre plena de forma automàtica mitjançant una sonda de nivell. El pinso s'emmagatzemarà en dues sitges metàl·liques de xapa llisa galvanitzada de 14.000 kg de capacitat cadascun, des de les quals s'alimentaran les menjadores per mitjà d'un transportador de pinso tipus sense fi de 90 mm de diàmetre.  
- Instal·lació elèctrica: l'explotació disposa d'instal·lació elèctrica procedent de xarxa per a satisfer les necessitats tant d'enllumenat com de força, per a accionar sistemes d'alimentació i ventilació, etc. A més, disposa d'un grup electrogen de 40 kVA, que es considera suficient per a satisfer les necessitats de l'explotació en moments de problemes de subministrament de la xarxa.  
- Il·luminació: la nova nau estarà dotada d'un sistema d'il·luminació artificial mitjançant lluminàries d'intensitat regulable i connectades a programes de llum.  
- Sistema de calefacció: el sistema de calefacció de la nova nau estarà compost per 3 generadors d'aire calent, que funcionaran amb gas propà. Per a l'emmagatzematge del gas propà l'explotació disposa d'un tanc de 4.000 litres.  
- Instal·lacions sanitàries: l'explotació disposa d'un lavabo vestidor proveït de dutxa, lavabo i vàter.  
  
Tramitació administrativa.  
Amb data 10 de novembre de 2016 s'inicia la tramitació de l'expedient d'avaluació d'impacte ambiental, amb la remissió per part de l'Ajuntament de Sinarcas, de la documentació relativa al projecte d'ampliació d'explotació avícola de pollastres d'engreix (broilers), promoguda per Granja Avicer, SL. Aquesta documentació consta de projecte bàsic i de llicència ambiental, resumen no tècnic del projecte bàsic i de llicència ambiental, estudi d'impacte ambiental, i còpia de l'expedient administratiu municipal. Aquest últim inclou el certificat del resultat de la informació pública de data 28 d'octubre de 2016.  
El tràmit d'informació pública es va dur a terme mitjançant la publicació del corresponent anunci en el BOP de València número 184, de 22 de setembre de 2016, amb la publicació en el tauler d'anuncis municipal i amb la comunicació als veïns immediats. Segons certifica el secretari interventor de l'Ajuntament de Sinarcas, amb data 28 d'octubre de 2016, durant aquest tràmit no es van presentar al·legacions al projecte.  
  
Amb data 10 de maig de 2017, l'Ajuntament remet documentació complementària.  
Amb data 16 de maig de 2017, es realitza un requeriment d'ampliació de documentació a l'Ajuntament i al promotor. Entre altres coses, en aquest es requereix un informe tècnic municipal que indique el grau de compliment de les condicions de la DIA de 19 de setembre de 2011.  
  
L'1 de juny de 2017, l'Ajuntament de Sinarcas remet còpia de l'informe favorable de patrimoni.  
  
Consideracions legals.  
1. L'explotació avícola objecte d'aquesta ampliació està situada en una part de la parcel·la 24 i en la parcel·la 26 del polígon 14, del terme municipal de Sinarcas. Segons l'informe de l'arquitecte tècnic de l'Ajuntament de Sinarcas, de 13 de gener de 2016, el sòl on s'emplaça l'activitat es classifica i qualifica de sòl no urbanitzable, aptitud agrícola i ramadera, i l'actuació proposada és compatible amb el planejament municipal.  
2. L'explotació se situa a una distància de 1.900 m aproximadament del nucli de població de Sinarcas. La nova nau no reduirà distàncies a altres explotacions ramaderes avícoles ja existents, ni al nucli urbà de Sinarcas. Es disposa de l'informe favorable de la Conselleria d'Agricultura, Pesca i Alimentació, d'acord amb la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana, de 2 de juny de 2016, respecte de l'ampliació de l'explotació.  
  
3. El municipi de Sinarcas no està considerat com a zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries, ni en les seues modificacions posteriors.  
  
4. La zona on està situada l'explotació avícola està situada pròxima però fora d'una zona reflectida en el visor cartogràfic de la Generalitat com a terreny forestal estratègic. No obstant això, donada la proximitat a sòl forestal es prendran les mesures correctores que s'indiquen a continuació: durant els treballs de construcció (especialment en el desbrossament i neteja del terreny) es complirà el que s??estableix en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, en particular en el referit a la utilització d'eines, maquinària i equips, i les normes de seguretat de caràcter general. S'adjunta aquest plec a l'estudi d'impacte ambiental, i s'inclourà també en els projectes d'execució de l'ampliació.  
  
5. La localització del projecte no afecta espais de la Xarxa Natura 2000, ni cap altra figura de protecció ambiental regulada per la Llei 11/1994, d'espais naturals protegits de la Comunitat Valenciana. Així mateix, segons el BDB, no consta la presència d'espècies prioritàries en l'entorn immediat de l'activitat.  
6. La disponibilitat de recursos hídrics es considera adequadament justificada per mitjà del certificat del secretari de l'Ajuntament de Sinarcas, de 24 d'abril de 2017, en el qual s'indica la concessió d'aigües de què disposa el municipi, els volums corresponents a ús ramader i s'informa que el municipi disposa de cabals suficients per a proveir l'ampliació de l'explotació objecte d'estudi.  
  
  
Consideracions ambientals  
1. Respecte al grau de compliment de les condicions establides en la DIA de 19 de setembre de 2011, corresponent a l'activitat que es du a terme en l'actualitat, s'exposen a continuació, per a cada condició, les comprovacions realitzades per l'òrgan substantiu, segons informe de l'enginyer agrònom de l'Ajuntament de Sinarcas de 2 de maig de 2017, i les consideracions a aquestes realitzades pel Servei d'Avaluació d'Impacte Ambiental:  
  
Condició 1. Informe favorable de la Conselleria de Cultura. El promotor va presentar l'autorització de la Conselleria per a la prospecció arqueològica, amb data 2 d'octubre de 2012. Sembla que, per problemes aliens a la societat, l'arqueòleg al qual es va encarregar aquest treball (prospecció i gestions amb la Conselleria de Cultura) no va finalitzar el seu treball en el seu moment. Represos aquests fa uns mesos, el promotor ha presentat fa uns mesos el projecte de prospecció, cosa que m'acredita amb la sol·licitud presentada (còpia de la qual s'adjunta a aquest informe).  
En relació amb el compliment d'aquesta condició, amb data 1 de juny de 2017, es va rebre en el Servei d'Avaluació d'Impacte Ambiental l'informe favorable de la Direcció General de Cultura i Patrimoni, als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, però només referit a la parcel·la 26 del polígon 14. En conseqüència, no es considera complit la condició número 1, per la qual cosa s'haurà de sol·licitar un nou informe que incloga la totalitat de les parcel·les que componen l'explotació.  
  
Condició 2. La disponibilitat de recursos hídrics ha quedat acreditada amb el certificat emés per l'Ajuntament.  
Condició 3. Els treballs de construcció de la nau van complir el que establia el plec general de normes de seguretat en prevenció d'incendis forestals.  
Condició 4. S'observa que el desbrossament de la parcel·la limita les zones ocupades per les construccions i els vials interiors.  
Condició 5. S'ha comprovat que la nova nau no presenta un talús de grans dimensions, i que està actualment cobert de vegetació.  
  
Condició 6. En l'extrem de la nau hi ha una zona de retirada de gallinassa amb solera de formigó i pendent cap a una arqueta de recollida de lixiviats. Disposa, a més, d'una vorada lateral per a evitar la incorporació d'aigües d'abocament. Es disposa, així mateix, d'una lona per a cobrir la gallinassa.  
Condició 7. Es disposa d'un dipòsit estanc per a la recollida de les aigües del lavabo.  
Condició 8. El promotor disposa de contracte de retirada de la gallinassa amb un gestor autoritzat.  
Condició 9. El promotor conserva les factures de cadascuna de les retirades de gallinassa, i estan anotades les eixides en un llibre de registre.  
Condició 10. El promotor disposa d'un contracte de recollida de residus sanitaris amb un gestor autoritzat, i d'un local adequat per al seu emmagatzematge fins a la retirada.  
Condició 11. No es té constància de modificacions, excepte la ja comentada de les superfícies construïdes.  
2. Principals impactes que l'activitat, després de l'ampliació, pot produir sobre el medi ambient i mesures protectores i correctores proposades:  
- Emissió de sorolls i vibracions.  
En l'estudi d'impacte ambiental únicament s'han considerat els sorolls emesos durant el funcionament de l'activitat: sorolls produïts pel trànsit de camions, pels mateixos animals i per la maquinària utilitzada per al subministrament del pinso. Per ser sorolls de curta durada temporal i aconseguir valors d'intensitat xicotets, no es prendran mesures especials, excepte evitar en la mesura que siga possible realitzar les activitats productores de soroll a la nit o els caps de setmana. En qualsevol cas, la situació de la granja en una zona rústica, allunyada d'habitatges i construccions, unit a l'aïllament acústic de les mateixes naus, evitaran les molèsties degudes al soroll produït per l'activitat.  
Durant la fase de construcció de la nau també es generaran sorolls i vibracions, associats tant al transport de maquinària, material i treballadors, com a la mateixa realització de l'obra. Com a mesures encaminades a reduir aquest impacte, s'haurà de dotar les màquines utilitzades dels mitjans necessaris per a minimitzar els sorolls, així com realitzar un manteniment adequat de la maquinària per a assegurar el compliment dels requisits legals d'emissions de sorolls. També es comprovarà el correcte estat mecànic de tots els vehicles mitjançant les preceptives revisions tècniques.  
- Emissió de contaminants a l'atmosfera.  
Durant la fase de funcionament, es lliuraran a l'atmosfera una sèrie de gasos procedents de la gestió del fem: metà, amoníac i òxid nitrós. L'ampliació d'aquesta explotació suposarà un augment de les emissions totals d'aquests contaminants. Aquesta activitat està inclosa en el catàleg d'activitats potencialment contaminadores de l'atmosfera segons el Reial decret 100/2011, de 28 de gener, pel qual s'actualitza el catàleg d'activitats potencialment contaminadores de l'atmosfera i s'estableixen les disposicions bàsiques per a la seua aplicació, amb la següent classificació: grup C, codi 10 05 08 02. S'ha presentat davant la Conselleria la notificació d'instal·lacions en les quals es realitzen activitats incloses en el grup C del catàleg recollit en l'annex IV de la Llei 34/2007, de qualitat de l'aire i protecció de l'atmosfera.  
  
A aquests contaminants cal afegir les partícules en suspensió i els gasos de combustió produïts durant la fase d'obres, pels treballs de construcció i accions complementàries. Per a reduir aquests impactes, es comprovarà el correcte estat mecànic de tots els vehicles mitjançant les preceptives revisions tècniques, i es realitzarà el manteniment adequat de la maquinària utilitzada. Per a disminuir el lliurament de partícules en suspensió durant la fase de construcció s'aplicaran regs en dosi suficient.  
- Contaminació de sòl i aigües:  
L'actuació se situa en una zona qualificada en la cartografia temàtica de la Generalitat com de vulnerabilitat d'aqüífers mitjana. Las característiques físiques, químiques i biològiques de l'aigua superficial i subterrània podrien tindre alteracions com a conseqüència de la presència de materials solts fàcilment erosionables, lixiviació del fem i abocaments incontrolats de qualsevol tipus de residus. Per a evitar-los, segons s'indica en l'estudi d'impacte ambiental, s'adoptaran les mesures següents:  
- La nova nau avícola, igual que ocorre amb les existents, tindrà una solera de formigó hidròfug estanca i impermeable que evitarà qualsevol infiltració al sòl.  
- El femer també disposarà d'una solera de formigó hidròfug estanca i impermeable i només s'utilitzarà en el cas que, en el moment de retirada del fem, en realitzar el buit sanitari, no pogueren accedir per algun motiu els camions de transport del fem, i aquesta circumstància és anormal.  
- En cas que s'utilitzaren els femers de l'explotació es cobriran amb lones impermeables els munts o piles de fem. Aquesta opció està considerada com una millor tècnica disponible (MTD) a aplicar per a les instal·lacions avícoles.  
- Els fems produïts són retirats per una empresa que s'encarrega de la seua gestió com a esmena orgànica. Aquesta empresa gestora es troba inscrita en el registre d'establiments SANDACH.  
- Per a la gestió de les aigües residuals domèstiques procedents del lavabo de l'explotació es disposa un depòsit estanc on es recullen i s'emmagatzemen, i del qual seran retirades i dutes a la EDAR més pròxima, per a això es disposa de la corresponent autorització de l'EPSAR.  
  
- Impacte per olors.  
La producció d'olors es concreta en els períodes de càrrega de la gallinassa produïda al final del cicle d'engreix, i en el moment de la càrrega dels animals, cosa que suposa fer-ho unes 5 vegades a l'any. Aquestes olors no causaran molèsties de gran importància, donada la situació de l'explotació, allunyada de nuclis de població.  
La retirada immediata dels excrements dels animals, a la finalització de cada cicle, per gestor autoritzat resulta una mesura adequada per a evitar les males olors que es produirien si aquests s'emmagatzemaren a l'exterior.  
- Prevenció de malalties infectocontagioses.  
Tota l'explotació està envoltada amb un tancat de tela metàl·lica amb una altura de 2 metres. A més, l'explotació disposa en l'entrada d'un sistema de desinfecció de vehicles basat en l'ús d'una motxilla amb desinfectant. Les zones anteriors i posteriors a les portes d'accés es desinfectaran amb calç. En les portes d'entrada a les naus es col·locaran pediluvis. Una altra mesura que es prendrà és la col·locació de teles pardaleres en les entrades d'aire de ventilació de les naus per a evitar que puguen accedir a aquestes animals vectors de malalties. Al final de cada cicle i en els moments en què s'estime convenient es realitzarà una neteja total mitjançant productes d'ús habitual, desinfectants, detergents i aigua projectada.  
- Gestió del fem.  
Els excrements dels animals al costat del llit o jaç són evacuats a la finalització de cada cicle. S'estima una producció de fem anual en l'explotació ja ampliada d'aproximadament 1.134,27 tones, que seran retirats per una empresa encarregada de la seua gestió com a abonament orgànic. L'explotació disposa del corresponent contracte de retirada, i aquest serà ampliat per a la nova nau una vegada es dispose de llicència ambiental.  
S'aporta còpia del contracte subscrit amb l'empresa autoritzada per a la retirada del fem, d'1 de setembre de 2016, així com la còpia del compromís de nou contracte amb la mateixa empresa per a l'ampliació de l'explotació, de 5 de maig de 2017. Aquesta empresa gestora està inscrita en el registre d'establiments SANDACH.  
  
En l'extrem posterior de la nova nau, igual que ocorre en les existents hi haurà un femer impermeable i estanc, amb pendents fins a una arqueta de recollida de lixiviats. La solera es realitzarà amb formigó HM 20/F/20/IIa amb grossària de 15 cm reforçada amb malla electrosoldada EM 15x15 a diàmetre 4-4 acer del tipus B-500-S. Aquesta solera permet evitar qualsevol infiltració de materials contaminants procedents dels excrements al sòl. Aquesta zona de magatzematge només s'utilitzarà en moments puntuals quan no es puga coordinar l'extracció de gallinassa de les naus en finalitzar el cicle d'engreix amb la retirada d'aquesta per part de l'empresa externa encarregada. La col·locació d'aquests femers és, per tant, una mesura correctora per a realitzar les operacions de neteja de les naus en millors condicions i evitar hipotètiques situacions que pogueren donar lloc a abocaments o a algun risc de contaminació del sòl.  
- Gestió de cadàvers.  
L'explotació disposa d'una assegurança de recollida i destrucció dels cadàvers, assegurança que serà ampliada quan es dispose de llicència ambiental per a l'ampliació proposada. S'hi adjunta la declaració de compromís per a ampliar l'assegurança.  
Per a la recollida dels cadàvers es disposa en l'explotació d'un contenidor homologat per a dipositar els animals morts, de capacitat mínima de 800 a 1.000 litres, amb tapa i amb un mecanisme que permeta carregar-lo amb grua des d'un camió. El contenidor està situat fora del recinte de l'activitat ramadera.  
- Aigües residuals.  
L'activitat no genera efluents líquids, ja que tant l'aigua de neteja com l'excés d'humitat de les dejeccions s'elimina per evaporació (a través de la ventilació forçada de la instal·lació), i quedarà el residu sòlid d'aquestes com a part del fem produït. No obstant això, s'haurà d'instal·lar un sistema de recollida per a les eventuals aigües de neteja residuals a l'interior de cada nau, per a evitar l'abocament d'aquestes a la parcel·la. L'aigua residual recollida serà retirada per gestor autoritzat.  
  
Per a la gestió de les aigües residuals domèstiques procedents del lavabo de l'explotació es disposa un depòsit estanc on es recullen i s'emmagatzemen, i del que seran retirades i portades a l'EDAR més pròxima, per a la qual cosa l'explotació actual ja disposa de l'autorització de l'EPSAR.  
Per a les aigües pluvials procedents de les cobertes de les edificacions, no es considera necessari instal·lar cap sistema de recollida o canalització, en tractar-se d'aigües netes i al no haver-hi en la parcel·la cap punt en el qual es pogueren produir forts vessaments. L'única actuació en aquest sentit serà la col·locació d'una vorera que envolte les edificacions, que evitarà la infiltració d'aigües a l'interior i a la fonamentació de les naus, així com la proliferació de males herbes.  
- Danys sobre la fauna.  
L'activitat projectada, en tractar-se d'una xicoteta ampliació d'una explotació ja existent, que quedarà dins del tancat perimetral, no és previsible que supose afeccions negatives sobre la comunitat faunística.  
  
- Compactació i erosió del sòl.  
Tenint en compte l'erosió potencial que presenta el terreny, i a fi de minimitzar la pèrdua de sòl en la parcel·la, en la fase de replantejament no s'ocuparà més terreny que l'imprescindible, i es mantindrà la resta de la parcel·la amb ús agrari o coberta vegetal. Si es generen talussos per la formació de l'esplanada de les naus, aquests s'estabilitzaran mitjançant revegetació o l'ús d'elements naturals.  
- Eliminació de vegetació.  
En les proximitats de l'actuació podem trobar:  
Zona de cultius de secà, i la vinya és el cultiu majoritari.  
Zona forestal. La superfície amb dedicació forestal està limitada a les formacions muntanyenques de la zona. Predominen la mescla de coníferes com Pinus halepensis, Quercus rotundifolia, Pinus pinaster, Pinus pinea i Pinus nigra.  
En la parcel·la que ens ocupa trobem una zona ocupada per matoll pastures de poca importància. La zona en la qual es construirà la nova nau objecte de l'ampliació està lliure de vegetació, per la qual cosa no es produirà impacte directe sobre aquesta.  
- Paisatge i potencial de visites.  
Els moviments de terra, edificis, sitges, etc., ocasionaran un canvi del paisatge original. No obstant això, en tractar-se d'una ampliació que es realitzarà dins del recinte tancat de l'explotació existent, la incidència sobre el paisatge i sobre el potencial de visites de la zona serà molt reduïda.  
Les mesures correctores per a minorar en la mesura que siga possible l'impacte en el paisatge i millorar la integració paisatgística de les noves naus seran les següents:  
- La nova construcció s'implantarà en el terreny segons uns eixos compositius clars, i s'adaptarà a les línies preexistents (límits parcel·laris, camins, etc).  
- Respecte als materials i acabats, s'utilitzaran els tradicionals de la zona, i s'evitaran aquells que pel color, lluentor o naturalesa lleven valor al paisatge.  
- Impacte sobre el patrimoni cultural i arqueològic.  
La Direcció General de Cultura i Patrimoni, amb data 19 de maig de 2017 informa favorablement sobre el projecte als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià.  
- Consum del recurs aigua.  
El proveïment d'aigua potable es realitza a través de la xarxa municipal de Sinarcas. La previsió anual de consum d'aigua s'estima al voltant dels 4.831,15 m³. L'aigua s'utilitzarà per a cobrir les demandes fisiològiques dels animals i la neteja de les instal·lacions, la qual cosa suposa la utilització d'un recurs en alguns llocs escàs. L'any 2011, la Confederació Hidrogràfica del Xúquer va informar favorablement sobre la disponibilitat i compatibilitat de l'increment del consum d'aigua derivat de la implantació d'aquesta explotació amb les previsions dels plans hidrològics.  
Amb motiu de l'ampliació, s'aporta el certificat del secretari de l'Ajuntament de Sinarcas, de 24 d'abril de 2017, en el qual s'indica la concessió d'aigües de què disposa el municipi, els volums corresponents a ús ramader i s'informa que el municipi disposa de cabals suficients per a proveir l'ampliació de l'explotació objecte d'estudi.  
  
- Gestió de residus de construcció.  
S'elegiran i es controlaran convenientment els llocs destinats a servir de dipòsits de deixalles, de manera que es minoren al màxim els impactes paisatgístics. Al final del projecte es lliuraran els residus de construcció i demolició (RCD) a un gestor autoritzat per a la seua valorització.  
Els materials d'excavació, que es generen com a excedents de l'execució estricta de l'obra es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la utilització en operacions de rebliment i obres diferents d'aquelles en què es van generar.  
- Impacte socioeconòmic.  
L'activitat ramadera està entre les activitats principals del municipi de Sinarcas, i és alt el grau d'acceptació social de l'activitat, per la qual cosa unit a la poca magnitud de l'ampliació i la distància al nucli urbà, no s'esperen molèsties a la població.  
L'ampliació d'aquesta explotació afavorirà la creació de llocs de treball i l'assentament dels ja existents. L'ocupació estarà afectada positivament tant en la fase de construcció, com en la de funcionament. A més, també pot influir positivament en altres activitats econòmiques relacionades amb aquesta, com la producció de pinsos, el transport, el comerç, etc.  
  
3. Pla de vigilància ambiental.  
S'aporta un programa de vigilància ambiental adequat, que permetrà realitzar un seguiment eficaç i sistemàtic del compliment de l'estipulat en la declaració d'impacte ambiental. No obstant això, s'haurà de completar amb els punts següents:  
- S'hauran d'adoptar i vigilar de forma periòdica les mesures higienicosanitàries per a la prevenció i control de la legionel·losi, segons el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi i altra normativa sectorial d'aplicació.  
- La granja disposarà d'un llibre de registre en el qual s'anotaran totes les retirades de fem realitzades per gestor autoritzat, amb indicació del volum de fem retirat i la data en què es realitze la retirada. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
- S'emetrà un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
- Es presentarà anualment, davant l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
  
Consideracions jurídiques  
El projecte examinat constitueix, segons el que preveu l'annex I, epígraf 1.h, del Decret 162/1990, de 15 d'octubre, pel qual s'aprova el reglament per a l'execució de la Llei 2/1989, de 3 de març, d'impacte ambiental, un dels supòsits fàctics en els quals és preceptiva la formulació d'una declaració d'impacte ambiental, amb la resolució administrativa prèvia que s'adopte per a l'aprovació definitiva d'aquell.  
  
En l'expedient s'han observat els tràmits previstos en la Llei 21/2013, de 9 de desembre, d'avaluació ambiental i en les altres disposicions que li són aplicable.  
L'article 13 del Decret 158/2015, d'18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicable, el projecte de remodelació i ampliació de l'explotació avícola d'engreix que se situarà en el polígon 14, parcel·les 24 i 26 del terme municipal de Sinarcas (València), promogut per Granja Avicer, SL, sempre que aquest es desenvolupe d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció de les condicions i modificacions establides a continuació:  
1. Durant els treballs de construcció, es complirà el que estableix el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, en particular en el referit a la utilització d'eines, maquinària i equips, i les normes de seguretat de caràcter general.  
2. S'obtindrà, amb la llicència ambiental prèvia, l'informe favorable als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, que incloga la totalitat de les parcel·les que componen l'explotació.  
3. Durant la fase de construcció de la nova nau, s'haurà de dotar les màquines utilitzades dels mitjans necessaris per a minimitzar els sorolls, així com realitzar un manteniment adequat de la maquinària per a assegurar el compliment dels requisits legals d'emissions de sorolls. També es comprovarà el correcte estat mecànic de tots els vehicles mitjançant les preceptives revisions tècniques.  
4. Per a disminuir el lliurament de partícules en suspensió, durant la fase de construcció s'aplicaran regs en dosi suficients.  
5. S'instal·larà un sistema de recollida per a les eventuals aigües de neteja residuals a l'interior de cada nau, per a evitar l'abocament d'aquestes a la parcel·la. L'aigua residual recollida serà retirada per gestor autoritzat.  
6. Els materials d'excavació, que es generen com a excedents de l'execució estricta de l'obra, es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la utilització en operacions de rebliment i obres diferents a aquelles en les quals es van generar.  
  
7. El programa de vigilància ambiental es completarà amb els següents punts:  
7.1. S'adoptaran i es vigilaran de forma periòdica les mesures higienicosanitàries per a la prevenció i control de la legionel·losi, segons el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi i altra normativa sectorial d'aplicació.  
7.2. La granja disposara d'un llibre de registre en el qual s'anotaran totes les retirades de fem realitzades per gestor autoritzat, amb indicació del volum de fem retirat i la data en què es realitze la retirada. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
7.3. S'emetrà un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
7.4. Es presentarà anualment, davant l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
8. Qualsevol modificació o ampliació del projecte presentat, així com si es detectara cap impacte ambiental no previst en l'estudi d'impacte ambiental, s'haurà de comunicar a l'òrgan ambiental competent que establirà, si escau, l'aplicació de noves mesures correctores.  
  
  
Segon  
Notificar a les persones interessades que contra aquesta present resolució, ja que és un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets consideren pertinents.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana, d'acord al que es disposa en l'article 41.3 de la Llei 21/2013, de 9 de desembre, d'avaluació ambiental.  
  
La regulació de la vigència d'aquesta declaració d'impacte ambiental serà l'establida en l'article 43 de la citada Llei 21/2013.  
  
València, 20 de març de 2018.- El director general de Medi Natural i d'Avaluació Ambiental: Antoni Març i Pastor.»  
  
València, 19 d'abril de 2018. El director general de Medi Natural i d'Avaluació Ambiental: Antoni Març i Pastor.